钦定古今图书集成/明伦汇编/闺媛典/第309卷 > 皇清四十二 > 潘氏女
## 钦定古今图书集成/明伦汇编/闺媛典/第309卷 > 皇清四十二 > 潘氏女

按《歙县志》：潘氏女，许字邵村张之宪子中。张子殇，女誓毕生不嫁。岁戊戌，风闻采女江南，江南闺娃年十三以上无不嫁者。女祖谓女曰：“以吾爱诸孙，则不若汝，然遍邑中无不嫁者，势不能留汝，盍遵结褵命矣。” 潘曰：“儿终不二志也，无已其归张乎？” 祖走告张，张踌蹰难之，而女车已到门。先是车行在道，女恐张父母不纳，又恐祖绐己也，经村落，必停车伫问，是张之里闬而后入。既归趋妇事，遂得不嫁，以处女终身。